รัฐบาลไทย-ข่าวทำเนียบรัฐบาล-ผลประชุมองค์กรหลัก 17/2560
วันพฤหัสบดีที่ 4 พฤษภาคม 2560
ผลประชุมองค์กรหลัก 17/2560
ดร.กมล รอดคล้าย เลขาธิการสภาการศึกษา ในฐานะโฆษกกระทรวงศึกษาธิการ เปิดเผยผลการประชุมองค์กรหลัก ครั้งที่ 17/2560
โดย นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุม รวมทั้ง พล.อ.สุรเชษฐ์ ชัยวงศ์ และ ม.ล.ปนัดดาดิศกุล รัฐมนตรีช่วยว่าการกระทรวงศึกษาธิการ เข้าร่วมประชุม
● การนําเงินพระราชทาน40ล้านบาท ไปให้ความช่วยเหลือเหตุอุทกภัยในภาคใต้
ที่ผ่านมากระทรวงศึกษาธิการให้ความช่วยเหลือแก่นักเรียนนักศึกษา สถานศึกษา หน่วยงาน และประชาชนหลายด้านอย่างต่อเนื่อง และเมื่อวันที่ 10 เมษายนที่ผ่านมาสมเด็จพระเจ้าอยู่หัวมหาวชิราลงกรณ บดินทรเทพยวรางกูร ได้พระราชทานพระราชทรัพย์ช่วยเหลือผู้ประสบภัยในภาคใต้จํานวน 40 ล้านบาทซึ่งเป็นเงินส่วนพระองค์ที่ได้จากการจําหน่ายบัตรอวยพรและไดอารี่ภาพวาดฝีพระหัตถ์ ถือเป็นพระมหากรุณาธิคุณยิ่ง
ในจํานวนนี้ เงินพระราชทานจํานวน15ล้านบาท ได้นําไปช่วยเหลือเด็กกําพร้าที่ได้รับผลกระทบจากน้ําท่วม27 คนซึ่ง พล.อ.ดาว์พงษ์ รัตนสุวรรณ องคมนตรี ได้ลงพื้นที่ไปดูแลแล้ว เพื่อให้เด็กทั้ง27คน ได้รับทุนการศึกษาต่อเนื่องจนจบปริญญาตรี
ส่วนเงินพระราชทานอีก25ล้านบาท กระทรวงศึกษาธิการจะนําไปจัดซื้อโต๊ะเก้าอี้สําหรับนักเรียนซึ่งสํานักงานคณะกรรมการการศึกษาขั้นพื้นฐาน (สพฐ.) ได้ออกแบบให้ครูและนักเรียนได้ดูก่อนว่าชอบหรือไม่ เพื่อดําเนินการจัดซื้อให้ทันใช้ก่อนเปิดภาคเรียน ปีการศึกษา2560
●แนวทางการผลิตครู ให้มีมาตรฐานเดียวกันทั้งประเทศ
นายกรัฐมนตรีได้มีดําริถึงการผลิตครูว่า จากการไปดูงานที่สิงคโปร์เห็นว่ามีหน่วยงานที่ดูแลการผลิตครูเพียงแห่งเดียว ในขณะที่ไทยมีสถาบันอุดมศึกษาหลากหลายแห่ง แต่การที่มีหลากหลายแห่งก็ควรจะมีเพียงมาตรฐานเดียวในการผลิต ที่ประชุมองค์กรหลักจึงมอบคุรุสภาไปพิจารณา ซึ่งคุรุสภาก็ได้แจ้งที่ประชุมในเบื้องต้นว่าได้เตรียมพัฒนาไว้แล้วหลังจากที่ได้มีการประชุมเพื่อพัฒนากรอบมาตรฐานสมรรถนะครูในอาเซียน (High Officials Meeting on the Development of Regional Competency Framework for Teachers in Southeast Asia) เมื่อวันจันทร์ที่ 24 เมษายนที่ผ่านมา ที่โรงแรมเดอะ สุโกศล
ดังนั้น คุรุสภาจะเป็นหน่วยงานหลักในการกําหนดกรอบการผลิตครูให้แล้วเสร็จเพื่อให้สํานักงานคณะกรรมการการอุดมศึกษา (สกอ.) แจ้งสถาบันอุดมศึกษาทุกแห่งที่ผลิตครูได้ดําเนินการตามกรอบที่คุรุสภากําหนด อาจเป็น4หรือ5ปีแต่จะต้องเป็นมาตรฐานเดียวกันทั้งประเทศต่อไป
●แนวทางการส่งเสริมให้เด็กมีเส้นทางสายอาชีพตั้งแต่ต้น
นายกรัฐมนตรีได้ปรารภเพิ่มเติมด้วยว่าสิงคโปร์มีเส้นทางการเรียน(Education Path)สําหรับนักเรียนได้เลือกเรียนตามความถนัดตั้งแต่ต้นอย่างชัดเจนทั้งสายสามัญและสายอาชีพที่ประชุมจึงมอบให้ สพฐ. พิจารณากระบวนการให้เด็กทุกคนรู้เกี่ยวกับEducation Path ใน4ขั้นตอนที่สําคัญ คือ
ให้มีการจัดระบบการแนะแนวที่เหมาะสม
ให้ สพฐ.จัดทําหลักสูตรเสริมให้เด็กมีประสบการณ์ทํางาน (Work Experience)โดยเริ่มจากนักเรียนชั้น ม.3ทุกคน ต้องไปเรียนรู้หรือฝึกงานหรือค้นหาอาชีพในสถานที่เด็กสนใจ เพื่อให้เด็กทดลองด้วยตัวเองก่อนว่าชอบหรือไม่ชอบในเส้นทางอาชีพนั้น ก่อนที่จะตัดสินใจเลือกศึกษาต่อในสาขาวิชานั้น ๆ ต่อไปในอนาคต โดยคาดว่าจะเริ่มต้นได้ภายในภาคปลาย ปีการศึกษา2560
ให้มีระบบเสริมอาชีพในโรงเรียนเช่น
-โครงการห้องเรียนกีฬาซึ่ง พล.อ.สุรเชษฐ์ ชัยวงศ์ รมช.ศึกษาธิการ รับผิดชอบดําเนินการในขณะนี้ โดย รมว.ศึกษาธิการ ได้ขอให้ดําเนินการอย่างเต็มที่จากปัจจุบันซึ่งมี4แห่ง คือ ภาคเหนือ ที่โรงเรียนสุโขทัยวิทยาคม จ.สุโขทัย, ภาคตะวันออกเฉียงเหนือ ที่โรงเรียนสารคามพิทยาคม จ.มหาสารคาม, ภาคใต้ ที่โรงเรียนกาญจนาภิเษกวิทยาลัย กระบี่ จ.กระบี่, ภาคกลาง ที่โรงเรียนเฉลิมพระเกียรติสมเด็จพระศรีนครินทร์ สมุทรสาคร ในพระราชูปถัมภ์สมเด็จพระเทพรัตนราชสุดา สยามบรมราชกุมารี จ.สมุทรสาครซึ่งอาจขยายเพิ่มห้องเรียนกีฬามากกว่า1ห้องเรียนก็ได้ โดยคํานึงถึงคุณภาพเป็นสําคัญ
-โครงการห้องเรียนดนตรีซึ่ง พล.อ.สุรเชษฐ์ ชัยวงศ์ รมช.ศึกษาธิการ รับผิดชอบโครงการห้องเรียนดนตรีในพื้นที่จังหวัดชายแดนภาคใต้โดยได้ทําการเปิดรับสมัครนักเรียนเข้าเรียนในระดับชั้น ม.1และ ม.4ตั้งแต่ปีการศึกษา2560จํานวน3โรงเรียน ได้แก่ โรงเรียนเบญจมราชูทิศ จ.ปัตตานี, โรงเรียนสุไหงโกลก จ.นราธิวาส และโรงเรียนคณะราษฎรบํารุง จ.ยะลา
ให้โรงเรียนขยายโอกาสทางการศึกษาขั้นพื้นฐาน เป็นโรงเรียนที่สอนอาชีพให้มากขึ้น